A BIZOTTSÁG HATÁROZATA
(2007. október 30.)
a 852/2004/EK és a 853/2004/EK európai parlamenti és tanácsi rendeletben előírt, bizonyos bulgáriai hús- és tejágazati létesítményekre vonatkozó szerkezeti követelményekkel kapcsolatos átmeneti intézkedések megállapításáról
(az értesítés a C(2007) 5238. számú dokumentummal történt)
(EGT-vonatkozású szöveg)
(2007/716/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási okmányára és különösen annak 42. cikkére,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
mivel:
(1)
A 2007/31/EK bizottsági határozat (2) az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (3) III. mellékletének hatálya alá tartozó egyes hús- és tejipari termékeknek Bulgáriából egyéb tagállamokba való szállítása tekintetében átmeneti intézkedéseket állapított meg. E termékek kizárólag abban az esetben vihetők ki Bulgáriából, ha azok előállítására a 2007/31/EK határozat mellékletében felsorolt feldolgozólétesítményekben került sor.
(2)
Az Élelmiszerügyi és Állat-egészségügyi Hivatal (ÉÁH) 2007. április 22. és 27. között helyszíni ellenőrzést végzett Bulgáriában a feldolgozólétesítmények helyzetének értékelése céljából. A bolgár hatóságok bebizonyították, hogy már megfelelő kapacitással rendelkeznek ahhoz, hogy értékelni tudják a létesítményeket a Közösségen belüli kereskedelemben való jóváhagyásukhoz, valamint hogy megoldották korábbi ellenőrzési problémáikat. A 2007/31/EK határozatot ezért hatályon kívül kell helyezni.
(3)
Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (4) és a 853/2004/EK rendelet az e rendeletek hatálya alá tartozó létesítményekre vonatkozóan bizonyos szerkezeti követelményeket ír elő.
(4)
Bulgáriában bizonyos hús- és tejágazati létesítményeknek több időre van szükségük ahhoz, hogy megfeleljenek a 852/2004/EK és a 853/2004/EK rendelet vonatkozó szerkezeti követelményeinek. Ennek megfelelően a 852/2004/EK rendelet II. mellékletének II. fejezetében és a 853/2004/EK rendelet III. melléklete I. szakaszának II. és III. fejezetében, II. szakaszának II. és III. fejezetében, valamint V. szakaszának I. fejezetében megállapított szerkezeti követelményeket az e határozat mellékletében felsorolt létesítmények esetében 2009. december 31-ig nem kell alkalmazni bizonyos feltételek mellett.
(5)
Amíg ezek a létesítmények átalakulóban vannak, az ezekből a létesítményekből származó termékek csak a hazai piacon hozhatók forgalomba, vagy az átalakulóban lévő bulgáriai létesítményekben használhatók fel további feldolgozás céljából. Annak ellenőrzése céljából, hogy az e létesítményekben előállított termékeket csak a hazai piacon forgalmazzák és hozzák forgalomba, a termékeket a 853/2004/EK rendelet 5. cikkében előírt állat-egészségügyi és azonosító jelöléstől eltérő jelöléssel kell ellátni, és a jelölésről tájékoztatni kell a tagállamokat.
(6)
Bulgáriának biztosítania kell az illetékes nemzeti állat-egészségügyi hatóság által jóváhagyott korszerűsítési tervnek megfelelően, hogy minden egyes létesítmény fokozatosan teljesíti a vonatkozó szervezeti követelményeket. A tervnek tartalmaznia kell a hiányosságok listáját, és azok megszüntetésének tervezett időpontját. Bulgáriának biztosítania kell, hogy kizárólag azok a létesítmények folytathassák működésüket, amelyek 2009. december 31-ig teljes mértékben megfelelnek az említett követelményeknek.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 852/2004/EK rendelet II. mellékletének II. fejezetében és a 853/2004/EK rendelet III. melléklete I. szakaszának II. és III. fejezetében, II. szakaszának II. és III. fejezetében, valamint V. szakaszának I. fejezetében megállapított szerkezeti követelményeket az e határozat mellékletében felsorolt létesítmények esetében 2009. december 31-ig nem kell alkalmazni.
2. cikk
(1) Az alábbi termékek kizárólag hazai piacon hozhatók forgalomba vagy a mellékletben felsorolt létesítményekben használhatók fel további feldolgozás céljából:
a)
a mellékletben felsorolt létesítményekből származó termékek;
b)
az olyan integrált hús- és tejipari létesítményekből származó termékek, amelyek részei fel vannak sorolva a mellékletben.
(2) Az (1) bekezdésben említett termékeket olyan egészségügyi vagy azonosító jelöléssel kell ellátni, amely eltér a 853/2004/EK rendelet 5. cikkében meghatározott jelölésektől.
(3) Bulgária az (1) bekezdésben említett termékek esetében használt egészségügyi vagy azonosító jelölésekről tájékoztatja a Bizottságot, amely továbbítja az információt a tagállamoknak.
3. cikk
A 2007/31/EK határozat hatályát veszti.
4. cikk
Ennek a határozatnak a tagállamok a címzettjei.
Kelt Brüsszelben, 2007. október 30-án.